SPALI เผยมีคอนโดฯพร้อมโอน 6 แห่ง มูลค่ากว่า 8.2 พันลบ.ทยอยรับรู้ฯ Q4/59
SPALI เผยมีคอนโดฯพร้อมโอน 6 โครงการ มูลค่ารวมกว่า 8.2 พันลบ.ทยอยรับรู้ฯใน Q4/59 ถึงปี 60 
10 พ.ย. 2559

นายไตรเตชะ ตั้งมติธรรม กรรมการผู้จัดการ บริษัท ศุภาลัย จำกัด (มหาชน) หรือ SPALI เปิดเผยว่า ในช่วงไตรมาส 4/59 มีโครงการคอนโดมิเนียมที่สร้างเสร็จสมบูรณ์และพร้อมโอนกรรมสิทธิ์ จำนวนทั้งสิ้น 6 โครงการ จำนวน 3,988 ยูนิต มูลค่าโครงการรวมกว่า 8,200 ล้านบาท ได้แก่ โครงการศุภาลัย วิสต้า ภูเก็ต จำนวน 324 ยูนิต มูลค่า 700 ล้านบาท โครงการศุภาลัย คิวท์ รัชโยธิน – พหลโยธิน 34 จำนวน 888 ยูนิต มูลค่า 1,900 ล้านบาท โครงการศุภาลัย มาเรย์ @ พัทยา จำนวน 1,179 ยูนิต มูลค่า 2,200 ล้านบาท
โครงการศุภาลัย มอนเต้ @ เวียง เชียงใหม่ จำนวน 738 ยูนิต มูลค่า 1,700 ล้านบาท  โครงการศุภาลัย ซิตี้ รีสอร์ท สถานีแบริ่ง จำนวน 334 ยูนิต มูลค่า 820 ล้านบาท และโครงการศุภาลัย ซิตี้ รีสอร์ท ระยอง จำนวน 525 ยูนิต มูลค่า 920 ล้านบาท โดยทั้ง 6 โครงการจะทยอยรับรู้รายได้ตั้งแต่ไตรมาส 4/59  ถึงปี 60 อีกทั้งยังมียูนิตที่สร้างเสร็จพร้อมขายและโอนกรรมสิทธิ์ ทั้งในกรุงเทพฯ ปริมณฑล และหัวเมืองต่าง ๆ ในภูมิภาค
ทั้งนี้ บริษัทมียอดขายรอโอน (Backlog) ณ วันที่ 30 ก.ย.59 อยู่ที่ 36,044 ล้านบาท ซึ่งจะทยอยรับรู้ในช่วงที่เหลือของปี 59 ประมาณ 4,700 ล้านบาท ซึ่งจะช่วยผลักดันรายได้ของปีนี้ให้เติบโตตามเป้าหมายที่ตั้งไว้มาที่ 22,000 ล้านบาท
ส่วนยอดขาย (Presale) ในช่วง 9 เดือนแรกปีนี้ อยู่ที่ 17,486 ล้านบาท เพิ่มขึ้น 27%  เมื่อเทียบกับช่วงเดียวกันของปีก่อน โดยแบ่งเป็นจากโครงการคอนโดมิเนียม 7,400 ล้านบาท โครงการแนวราบ 10,000 ล้านบาท บริษัทยังคงเป้ายอดขายปีนี้ จำนวน 24,500 ล้านบาท แบ่งเป็นเป้าหมายของโครงการคอนโดมิเนียม 12,500 ล้านบาท และเป้าหมายของโครงการแนวราบ 12,000 ล้านบาท